NARIADENIE KOMISIE (ES) č. 681/2005
z 29. apríla 2005,
ktorým sa mení a dopĺňa nariadenie (ES) č. 1973/2004, pokiaľ ide o podmienky obdržania platieb na plochu pre ľan pestovaný na vlákno
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1782/2003 z 29. septembra 2003, ktorým sa stanovujú spoločné pravidlá pre režimy priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 (1), najmä na bod iii) prvej zarážky druhého odseku jeho článku 110,
keďže:
(1)
Nariadením Komisie (ES) č. 1973/2004 z 29. októbra 2004 ustanovujúcim podrobné pravidlá uplatňovania nariadenia Rady (ES) č. 1782/2003 o schémach podpory stanovených v hlavách IV a IVa tohto nariadenia a využití pozemkov vyňatých z produkcie na výrobu surovín (2) sa okrem iného ustanovujú aj podmienky platieb na plochu pre ľan pestovaný na vlákno.
(2)
Podľa článku 56 ods. 1 písm. b) bod i) nariadenia (ES) č. 1973/2004 je používanie osiva odrôd uvedených v prílohe V k tomuto nariadeniu podmienkou obdržania platieb na plochu pre ľan pestovaný na vlákno. V rámci spojených platieb ustanovených nariadením (ES) č. 1782/2003 však nie je táto podmienka prípustnosti oprávnená, pretože čiastka za hektár pre spojené platby pre ľan a ostatné plodiny na ornej pôde je rovnaká. V systéme oddelených platieb nie je ustanovenie, ktoré odkazuje na zoznam odrôd pre ľan. Vzhľadom na zjednodušenie je preto primerané zrušiť túto podmienku.
(3)
Nariadenie (ES) č. 1973/2004 by sa preto malo zodpovedajúcim spôsobom zmeniť a doplniť.
(4)
Nariadenie (ES) č. 1973/2004 sa uplatňuje na žiadosti o pomoc týkajúce sa hospodárskych rokov od 1. januára 2005, a preto by sa toto nariadenie malo uplatňovať od tohto dátumu.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre priame platby,
PRIJALA TOTO NARIADENIE:
Článok 1
Nariadenie (ES) č. 1973/2004 sa mení a dopĺňa takto:
1.
V článku 56 ods. 1 písm. b) sa bod i) vypúšťa.
2.
Príloha V sa vypúšťa.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Uplatňuje sa na žiadosti o pomoc týkajúce sa hospodárskych rokov od 1. januára 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. apríla 2005